Nog lewendes uit puin van Taiwan-aardbewing gehaal | Maroela Media
Terwyl die dodetal in Vrydag se aardbewing in Taiwan tot minstens 35 gestyg het, is nog 'n man en 'n vrou lewend uit die puin van 'n ineengestorte woonstelblok gehaal.
Die owerhede ondersoek nou die gehalte van die woonstelblok in Tainanstad, aangesien 'n aardbewing van 6,4 en 23 kilometer onder die oppervlak nie soveel skade behoort aan te rig nie. Onder die bewerings is dat selfs paraffienblikke as boumateriaal ingespan is.
Taiwan word gereeld deur aardbewings getref, en val op 'n verskuiwingsvlak wat deel van die sogenaamde "Pasifiese Ring van Vuur" uitmaak. Voortsettings van hierdie verskuiwingsvlak loop ook deur dele van Indonesië, en deur Nieu-Seeland se Suid-eiland en sluit uiteindelik by die verskuiwingsvlak wat om Antarktika loop aan.
Die hele gebied, veral tot by die Kermadec-eilandgroep sowat 1 000 kilometer noord van Nieu-Seeland, word deur gereelde groot aardbewings gekenmerk.
'n Aardbewing van 6,2 op die momentmagnitudeskaal het vandeesmaand hier voorgekom – een van die min aardbewings vanjaar wat sterker as 6 was. Die Kermadec-eilandgroep behoort aan Nieu-Seeland, en word dikwels as die land se noordelike bastion beskryf. Dit lyk statisties of die eilandgroep as 'n tipe buffer dien om Nieu-Seeland van die meeste erge aardbewings te vrywaar.
Sedert 1900 was daar 15 aardbewings van 7,5 of sterker in en om Nieu-Seeland. Hierteenoor was daar in dieselfde tydperk 40 aardbewings van 7,5 of sterker van die Kermadec-eilandgroep noordwaarts. Dié groter aantal aardbewings word veroorsaak deurdat die Australiese plaat noordwaarts aansienlik vinniger oor die Pasifiese plaat beweeg as verder suidwaarts.
Navorsing toon dat Nieu-Seeland weer deur 'n aardbewing van 7,5 op die Alpyne-verskuiwingsvlak getref kan word soos wat 170 jaar gelede gebeur het.
Die sterkste aardbewing wat nog in Nieu-Seeland gemeet is, was in 1931 toe 'n skudding van 7,8 by Hawke Bay gemeet is, en 256 mense die lewe gelaat het. Die aardbewing wat Christchurch in 2011 grootliks in puin gelê het, was 'n "skrale" 6,3.
Die sterkste aardbewing wat nog met instrumente in Taiwan gemeet is, was een van 8,1 in 1920, maar dis daarna tot 7,7 hersien.
Bronne: BBC.com; USGS en Earthquaketrack
Ek is lief vir my taal, Afrikaans, maar 'n naam is 'n naam. Die skaal waarvolgens aardbewings se sterkte gemeet word se NAAM is Richter skaal. Moet asseblief nie poog om gevestigde name te "ver-Afrikaans" nie, dit is net onvanpas. Net so noem mens nie 'n Johan, John, wanneer hy in Engeland sou geroep word nie, sy naam bly Johan.
Aardbewings, moord, roof, diefstal en plaasaanvalle alles hedendaagse verskynsels. Kom Here Jesus kom gou en red U volk van die elende
@ Sune van Heerden:
Waar onder die son kom jy aan die woord "transliterasie"??? Behoort dit nie "vertaling" van name te wees nie??? Vra maar net. Soe!